

RĪGAS DOMES IZGLĪTĪBAS, KULTŪRAS UN SPORTA DEPARTAMENTS

Krišjāņa Valdemāra iela 5, Rīga, LV-1010, tālrunis 67026816, e-pasts iksd@riga.lv

# NOLIKUMS

Rīgā

|  |  |
| --- | --- |
| 2019. gada 13.martā | Nr.33-nos |

|  |
| --- |
| **Gaismas festivāla “Staro Rīga” projektu finansēšanas konkursa nolikums** |

1. **Vispārīgie jautājumi**

1. Gaismas festivāla “Staro Rīga” (turpmāk – Festivāls) projektu finansēšanas konkursa nolikums nosaka pieteikumu iesniegšanas kārtību iekļaušanai Festivāla programmā un finanšu līdzekļu piešķiršanu konkursa kārtībā pilsētvides objektu un pasākumu finansēšanai no Rīgas pilsētas pašvaldības budžetā plānotajiem līdzekļiem.

2. Festivāla projektu konkursu (turpmāk – Konkurss) izsludina un organizē Rīgas domes Izglītības, kultūras un sporta departaments (turpmāk – Departaments).

3. Piedalīties Konkursā un pretendēt uz finansējuma saņemšanu var jebkura juridiska persona, juridisku personu apvienība, pašvaldības un valsts iestāde, individuālais komersants, kā arī fiziska persona, kura reģistrēta Valsts ieņēmumu dienestā kā saimnieciskās darbības veicējs (turpmāk – Pretendents).

4. Konkursam iesniegtos projektu pieteikumus (turpmāk – Pieteikums) vērtē Konkursa komisija (turpmāk – Komisija), kuru izveido Departamenta direktors, izdodot rīkojumu.

5. Konkursā atbalstītie projekti tiek finansēti no Departamenta budžeta programmas “Kultūras pasākumi”.

6. Paziņojums par Konkursu un Konkursa nolikums un nolikuma tulkojums angļu valodā tiek publicēts tīmekļa vietnēs: www.kultura.riga.lv un www.staroriga.lv.

1. **Konkursa mērķi un uzdevumi**

7. Konkursa mērķi ir:

7.1. veicināt pilsētvides objektu un pasākumu projektu īstenošanu Rīgas centrā un apkaimēs;

7.2. nodrošināt daudzveidīgas Festivāla programmas izveidošanu un tās pieejamību Rīgas pilsētas iedzīvotājiem un viesiem;

7.3. veicināt pilsētvides objektu, kurus paredzēts izgaismot ilgtermiņā, tapšanu;

7.4. uzturēt ilglaicīgu Festivāla tradīciju, kas veicinātu tūristu interesi par Rīgu pasīvajā tūrisma sezonā;

7.5. veicināt aktuālu tehnoloģiju radošu pielietošanu un izmantošanu pilsētvides objektu veidošanā.

8.Konkursa uzdevums ir finansiāli atbalstīt Festivāla gaismas objektu projektu un citu pasākumu īstenošanu saskaņā ar **Konkursa Darba uzdevumu** (1. pielikums).

1. **Pieteikuma saturs un iesniegšana**

9. Pieteikumā jāiekļauj šādi dokumenti:

9.1. **projekta pieteikums** (2. pielikums);

9.2. **projekta norises apraksts**,pievienojot skices, scenāriju un citus materiālus, kas sniedz priekšstatu par projekta māksliniecisko ieceri, tehniskās realizācijas nosacījumiem un pamato finanšu līdzekļu pieprasījumu (brīvā formā);

9.3. **projekta tāme** – projekta realizācijai nepieciešamās kopējās izmaksas (tai skaitā visas nodevas, nodokļi, u.c. maksājumi, kas aprēķināti *euro*), uzrādīto izmaksu pamatojums, esošais un plānotais līdzfinansējums un tā plānotais izlietojums (3. pielikums);

9.4. **projekta** **autora vai autoru darba pieredzes apraksts.**

1. Papildus šā nolikuma 9.punktā minētajiem dokumentiem Pretendentam ir tiesības iesniegt arī citus dokumentus, kas sniedz būtisku informāciju par pašu Pretendentu vai projekta ietvaros paredzētajām aktivitātēm.
2. Pieteikuma dokumentiem jābūt sagatavotiem valsts valodā, uz A4 formāta lapām, datorsalikumā. Pieteikumam jābūt noformētam vienā nedalāmā dokumentu paketē, šā nolikuma 9. punktā noteiktajā secībā.
3. Šā nolikuma 9.punktā minētos dokumentus Pretendents iesniedz papīra formātā vai elektroniska dokumenta veidā, tos sagatavojot atbilstoši normatīvajiem aktiem par dokumentu noformēšanu:

12.1. ja Pieteikumu iesniedz papīra formā, tas ir noformēts atbilstoši Ministru kabineta 2018.gada 4.septembra noteikumu Nr.558 „Dokumentu izstrādāšanas un noformēšanas kārtība” 55.punkta, tajā skaitā, 55.2.apakšpunkta un 57.punkta prasībām – uz dokumentu paketes pēdējās lapas aizmugures cauršūšanai izmantojamais diegs aizsienams un nostiprināms ar pārlīmētu lapu, kurā norādīts cauraukloto lapu skaits (cipariem un iekavās – vārdiem), kas apliecināts ar projekta pieteicēja vai tā pilnvarotā pārstāvja parakstu un paraksta atšifrējumu. Visiem dokumentiem, kas pievienoti pieteikumam svešvalodā, jāpievieno Pretendenta apliecināts tulkojums valsts valodā;

12.2. ja Pieteikumu iesniedz elektroniskā formā, tas ir noformēts atbilstoši Ministru kabineta 2005.gada 28.jūnija noteikumiem Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”.

1. Pieteikumu iesniedz līdz paziņojumā par Konkursu norādītajam termiņam Departamenta Klientu apkalpošanas centrā Rīgā, Krišjāņa Valdemāra ielā 5, iesniedzot personīgi vai nosūtot kā elektronisku dokumentu:

13.1. ja Pieteikums tiek iesniegts klātienē, tad to iesniedz vienā eksemplārā un vienlaikus Pieteikums jāiesūta elektroniski uz e-pasta adresi staroriga@riga.lv (par iesniegtu Pieteikums tiek uzskatīts, ja saņemtas abas versijas).

13.2. ja Pieteikums sagatavots kā elektronisks dokuments, to nosūta uz e-pasta adresi iksd.kpp@riga.lv ar paraksttiesīgās personas drošu elektronisko parakstu, kas satur laika zīmogu.

1. Pieteikumu, tāmi un projekta aprakstu jāparaksta projekta pieteicēja – juridiskās personas parakstiesīgai personai vai projekta pieteicējam – fiziskai personai. Kopprojekta iesniegšanas gadījumā dokumentācija jāparaksta visām projektā iesaistītajām pusēm, norādot projekta galveno rīkotāju – finansiāli un juridiski atbildīgo personu.
2. Katrs Pretendents ir tiesīgs iesniegt vairākus projektu pieteikumus.
3. Pieteikumi tiek noraidīti bez tālākas vērtēšanas, ja tie nav sagatavoti saskaņā ar šā nolikuma 9., 11., 12., 13. un 14. punkta prasībām, vai arī Pretendentam ir nenokārtotas finansiālas saistības attiecībā pret Departamentu.
4. Publicējot paziņojumu par Konkursa izsludināšanu, tiek norādīts projekta pieteikumu iesniegšanas termiņš, kurš nedrīkst būt īsāks par 15 dienām no publikācijas brīža.
5. Komisija izskata tikai Konkursa sludinājumā norādītajā termiņā iesniegtos Pieteikumus.

19. Departaments garantē, ka informācija, kuru Pretendenti būs iesnieguši ar norādi “Ierobežotas pieejamības informācija”, bez viņu piekrišanas netiks izpausta trešajām personām, izņemot normatīvajos aktos noteiktajos gadījumos.

20. Pretendenta iesniegtais Pieteikums ir pierādījums tam, ka viņš ir iepazinies ar šo nolikumu, ievēros to pilnībā un uzņemas atbildību par šajā nolikumā minēto noteikumu neizpildi.

21. Pretendenta iesniegtais Pieteikums, ja tas tiek izskatīts neatkarīgi no tā vai projekts ir guvis finansiālu atbalstu vai tiek noraidīts, pēc izskatīšanas netiek atdots. Noraidīto Pieteikumu saturs ir ierobežotas pieejamības informācija.

22. Pretendents ir tiesīgs pirms Pieteikuma iesniegšanas termiņa beigām grozīt vai atsaukt iesniegto Pieteikumu, rakstiski informējot par to Departamentu.

1. **Komisija, tās tiesības un pienākumi**

23. Komisija darbojas saskaņā ar šo nolikumu un spēkā esošajiem normatīvajiem aktiem.

24. Komisijas sastāvā ir septiņi locekļi, tai skaitā Komisijas priekšsēdētājs un priekšsēdētāja vietnieks.

25. Komisija ir lemttiesīga, ja tās sēdē piedalās ne mazāk kā četri Komisijas locekļi.

26. Komisijas darbu vada priekšsēdētājs. Komisijas priekšsēdētāja prombūtnes laikā viņa pienākumus pilda Komisijas priekšsēdētāja vietnieks. Komisijas lēmumi tiek pieņemti sēdes laikā, atklāti balsojot. Lēmums tiek pieņemts, ja par to balsojis klātesošo Komisijas locekļu vairākums. Balsīm sadaloties vienādi, izšķirošā ir Komisijas priekšsēdētāja balss.

27. Komisijas sēdes tiek protokolētas. Protokolu paraksta visi klātesošie Komisijas locekļi un Komisijas sekretārs, kurš nav Komisijas loceklis. Sēžu protokoli tiek glabāti Departamentā atbilstoši lietu nomenklatūrai.

28. Komisijai ir tiesības:

28.1. pieaicināt Komisijas darbā neatkarīgus ekspertus, tostarp starptautiskus, atzinumu sniegšanai (ekspertu atzinumam ir rekomendējoša nozīme);

28.2. neizskatīt pieteikumus, kas neatbilst šī nolikuma prasībām;

28.3. pieprasīt papildu informāciju no Pretendentiem;

28.4. veikt aritmētisko kļūdu labojumus pieteikumos, par to informējot Pretendentu;

28.5. veikt citas darbības atbilstoši šim nolikumam un spēkā esošajiem normatīvajiem aktiem.

1. **Pieteikumu vērtēšanas kritēriji un kārtība**

29. Pieteikumu vērtēšanai tiek noteikti šādi kritēriji:

29.1. mākslinieciskā piedāvājuma kvalitāte un tehniskās realizācijas racionāls pamatojums;

29.2. projekta atbilstība Festivāla tēmai un programmai saskaņā ar Darba uzdevumu;

29.3. māksliniecisko un finansiālo aspektu sabalansētība;

29.4. projekta publicitāte un pieejamība;

29.5. projekta atbilstība nolikuma prasībām, izklāsta korektums un pārskatāmība;

29.6. Pretendenta pieredze, uzticamība un reputācija;

29.7. pieprasītā finansējuma atbilstība Konkursa finansiālajām iespējām;

29.8. Pretendenta līdzšinējo līgumsaistību ar Departamentu savlaicīga izpilde.

30. Pirms Pieteikumu vērtēšanas katrs Komisijas loceklis un pieaicinātais eksperts, ja tāds pieaicināts, paraksta apliecinājumu, ka nav tādu apstākļu, kuru dēļ varētu uzskatīt, ka viņš ir personīgi ieinteresēts konkrēta Pieteikuma izvēlē vai darbībā.

31. Ja Komisijas loceklis ir personīgi ieinteresēts kāda Pieteikuma izskatīšanā, viņš par to informē pārējos Komisijas locekļus un nepiedalās šī pieteikuma vērtēšanā un lēmuma par finansējuma piešķiršanu pieņemšanā.

32. Komisijas sēdes notiek bez Pretendentu un to pārstāvju klātbūtnes.

33. Komisijai ir tiesības pieprasīt, lai Pretendents precizē vai papildina informāciju par savu Pieteikumu, ja tas nepieciešams pieteikumu vērtēšanai, norādot termiņu, līdz kuram Pretendentam jāsniedz atbilde. Pēc papildu informācijas saņemšanas Komisija Pieteikumu izskata atkārtoti.

34. Komisija Pieteikumu izvērtēšanu veic un lēmumu pieņem 30 darba dienu laikā pēc pieteikumu iesniegšanas termiņa beigām.

35. Par Konkursa rezultātiem visi Pretendenti tiek rakstiski informēti 10 darba dienu laikā pēc Komisijas lēmuma pieņemšanas, nosūtot informāciju uz Pieteikumos norādītajām e-pasta adresēm vai oficiālajām elektroniskajām adresēm.

36. Informācija par atbalstītajiem projektiem tiek publicēta tīmekļa vietnēs: www.kultura.riga.lv un www.staroriga.lv .

1. **Finansējuma piešķiršanas noteikumi**

37. Pamatojoties uz Komisijas lēmumu par finansējuma piešķiršanu, Departaments noslēdz ar projekta īstenotāju finansēšanas līgumu (4. pielikums). Par Departamenta padotībā esošo iestāžu atbalstītajiem projektiem tiek izdots Departamenta rīkojums.

38. Finansēšanas līgums tiek noslēgts viena mēneša laikā pēc Komisijas lēmuma pieņemšanas, bet ne vēlāk kā piecus mēnešus pirms Festivāla sākuma. Ja noteiktajā laikā līgums netiek noslēgts, piešķirtais finansējums var tikt anulēts.

39. Projekta īstenošanai piešķirtais finansējums var tikt izmantots tikai kārtējā gada budžeta ietvaros.

1. **Noslēguma jautājums**

40. Atzīt par spēku zaudējušu Departamenta 2016. gada 19. februāra nolikumu
Nr. 26-nos “Gaismas festivāla “Staro Rīga” projektu finansēšanas konkursa nolikums” (ar grozījumiem, kas izdarīti ar Departamenta 2017.gada 16.februāra nolikumu Nr.23-nos un Departamenta 2018.gada 10.janvāra nolikumu Nr.7-nos).

|  |  |
| --- | --- |
| Direktora p.i. | I. Balamovskis |

Ribicka 67037251